URDHËR
Nr. 247, datë 3.6.2021

PËR PËRCAKTIMIN E PROCEDURAVE DHE RREGULLAVE TË DËRGIMIT TË KËRKESËS PËR MBROJTJE NDËRKOMBËTARE NGA AUTORITETI PËRGJEGJËS PËR KUFIRIN DHE MIGRACIONIN TEK AUTORITETI PËRGJEGJËS PËR AZILIN DHE REFUGJATËT

Në mbështetje të pikës 4, të nenit 102, të Kushtetutës së Republikës së Shqipërisë dhe të pikës 8, të nenit 26, të ligjit nr. 10/2021, “Për azilin në Republikën e Shqipërisë”,

URDHËROJ:

1. Autoriteti vendor për kufirin dhe migracionin është autoriteti shtetëror përgjegjës për kryerjen e procedurës së përzgjedhjes dhe regjistrimit të shtetasit të huaj ose personit pa shtetësi, që ka paraqitur kërkesë për mbrojtje ndërkombëtare në pikat e kalimit kufitar ose brenda territorit të Republikës së Shqipërisë.
2. Autoriteti vendor për kufirin dhe migracionin, nëse ka vështirësi në përzgjedhjen e shtetasit të huaj apo personit pa shtetësi që kërkon mbrojtje ndërkombëtare, kërkon praninë dhe asistencën e autoritetit përgjegjës për azilin dhe refugjatët.
3. Në rast se në përfundim të procedurës së përzgjedhjes i huaji klasifikohet si kërkues, autoriteti vendor për kufirin dhe migracionin njofton menjëherë autoritetin përgjegjës për azilin dhe refugjatët, si dhe autoritetin qendror përgjegjës për trajtimin e të huajve.
4. Njoftimi mund të bëhet nëpërmjet këtyre formave të komunikimit:
a) me telefon zyrtar;
b) me postë elektronike zyrtare;
c) me shkresë zyrtare.
5. Autoriteti shtetëror përgjegjës për kufirin dhe migracionin bashkërendon punën për transportin dhe dorëzimin e kërkuesit në Qendrën Kombëtare Pritëse, të caktuar nga autoriteti përgjegjës për azilin dhe refugjatët, kundrejt procesverbalit përkatës, sipas modelit të miratuar me udhëzimin nr. 293, datë 4.6.2015, “Mbi procedurat e trajtimit të shtetasve të huaj me qëndrim të parregullt në territorin e Republikës së Shqipërisë”, i cili mbahet në dy kopje. Një kopje e procesverbalit i jepet punonjësit të Qendrës Pritëse, ndërsa kopja tjetër mbahet nga autoriteti shtetëror përgjegjës rajonal/vendor për kufirin dhe migracionin. Informacioni i mbledhur regjistrohet në rubrikën përkatëse të Regjistrit Kombëtar për të Huajt, nga autoriteti përgjegjës, sipas fushës së përgjegjësisë, në zbatim të udhëzimit nr. 408/2, datë 11.2.2010, “Për ngritjen dhe funksionimin e Regjistrit Elektronik Kombëtar për të Huajt”.
6. Në rast se kërkuesi paraqet drejtpërdrejtë kërkesën për mbrojtje ndërkombëtare, pranë autoritetit përgjegjës për azilin dhe refugjatët, ky i fundit, njofton autoritetin shtetëror përgjegjës për kufirin dhe migracionin, i cili mundëson marrjen e gjurmëve daktiloskopike, si dhe bën regjistrimin e kërkuesit në databazën e azilit.
7. Autoritetit përgjegjës për azilin dhe refugjatët, në çdo rast, i dërgohet një kopje e formularit të gjurmëve daktiloskopike dhe atij të përzgjedhjes, së bashku me një informacion për rastin, brenda 48 orësh nga përfundimi i procedurës së përzgjedhjes, në postën elektronike zyrtare të këtij Autoriteti.
8. Kur gjatë procedurës së përzgjedhjes konstatohen kushtet për ndalimin/arrestimin e kërkuesit për mbrojtje ndërkombëtare, sipas përcaktimeve të legjislacionit në fuqi, autoriteti shtetëror përgjegjës për kufirin dhe migracionin bën ndalimin e tij dhe ndjek procedurat përkatëse ligjore. Në këto raste njoftohen njëkohësisht autoriteti shtetëror qendror përgjegjës për trajtimin e të huajve dhe autoriteti përgjegjës për azilin dhe refugjatët.
[bookmark: _GoBack]9. Autoritetet përgjegjëse, të përcaktuara në këtë urdhër, që administrojnë të dhëna personale për të huajt që kërkojnë mbrojtje ndërkombëtare në Republikën e Shqipërisë, marrin masat e duhura organizative dhe teknike për mbrojtjen e të dhënave personale nga shkatërrimi, humbja aksidentale, aksesi ose përhapja te persona të paautorizuar, veçanërisht kur përpunimi i këtyre të dhënave kryhet në rrjet, si dhe nga çdo formë tjetër përpunimi të jashtëligjshëm.
10. Urdhri nr. 611, datë 1.12.2015, “Për procedurën dhe rregullat për dërgimin e rastit nga autoriteti përgjegjës për kufirin dhe migracionin tek autoriteti përgjegjës për azilin dhe refugjatët”, shfuqizohet.
11. Me zbatimin e këtij urdhri ngarkohen autoritetet përgjegjëse sipas fushave të përgjegjësisë.
 Ky urdhër hyn në fuqi menjëherë dhe botohet në Fletoren Zyrtare.

